
A sportterápia hatásának vizsgálata klinikai populációban

Jelen munka és kutatás a sport és a pszichológia iránt érzett elköteleződés és érdeklődés összefonódásából született. Fő célja, hogy bizonyítsa a rendszeres testmozgás jótékony hatását egy kórház krízis betegeinek körében, akik főként depresszióval, szorongásos zavarokkal és szuicid gondolatokkal, kísérletekkel küzdenek.
A fizikai aktivitásnak számos pozitív hatása ismert egészségünk megtartása, betegségek megelőzése, valamint a betegségekből való felépülés terén egyaránt. Jótékony hatása a mentális betegségek területén is bizonyítást nyert: több kutatás készült, melyek bizonyították a rendszeres testmozgás hatékonyságát depressziós, szorongásos, és kényszeres kórképek, valamint szkizofrénia, pánikzavar és különböző addikciók területén. Ezen kívül a rendszeres fizikai aktivitás bizonyítottan növeli szubjektív jóllétünket, önértékelésünket, így tehát protektív faktorként szolgálhat az öngyilkosság szempontjából is. Kutatásunk egy, a Péterfy Sándor utcai Kórházban készülő longitudinális kutatás „előszobájának” tekinthető, melyben azt vizsgáljuk, hogyan hat a sportterápiás foglalkozáson való részvétel a páciensek közérzetére, hangulatára, érzelmeire, milyen esetben vesznek részt szívesen egy-egy alkalmon. Az osztály jellegzetes beteg-populációja miatt kiemelt figyelmet kap vizsgálatunkban a depresszió és a reménytelenség érzése, melyek csökkenését, valamint az élettel való elégedettség és a pozitív-negatív affektusok aránya, mely utóbbiak emelkedését várjuk az adatfelvételi periódus végén. Önkéntesként 2013 októbere óta tartunk sportterápiás foglalkozásokat a kórház Krízis Intervenciós és Pszichiátriai Osztályán. Azóta saját élményként megtapasztaltuk, milyen pozitív hatással bír az osztály betegei számára heti 3 óra sportfoglalkozás – jelen kutatás célja pedig az, hogy ez a tapasztalat statisztikai elemzések által is alátámasztást nyerjen, és az eredmények nyomán minél több pszichiátriai osztályon kerüljön bevezetésre sportterápiás foglalkozás.

